LidanRubinov/Halacha-QA huggingface dataset:
שאלה: העניין של הכלל ושל הפרט: אם משהו שואל אותי בשתי מילים מה העניין שלנו בפן הכללי ובפן הפרטי, האם זה נכון לענות לו שבפן הכללי זה לקדם את תחית ישראל ובפן האישי זה לקדש שם שמים לעשות את רצון השם או שיש תשובה אחרת?
תשובה: לא ברור לי החילוק בין עבודת הכלל לעבודת הפרט. הייתי גם שם דגש לא רק על האידיאליזים שבא לידי ביטוי במסירות לקידום האומה ובאידאליזם לעשות כל דבר ללא נגיעות אישיות ולשם שמים. יש צד שהעניין שלנו הוא להיות נאמנים לנשמה הפנימית שהקב"ה נטע בנו. זה נכון גם במובן הכללי שאנו רוצים לגלות את התכונה הישראלית המקורית שלנו. ונכון גם במובן האישי שאנו רוצים ליצור כלים שהם מתאימים לנשמה האלוקית שבתוכנו.
שאלה: כיצד לכוון בתפילה: יש לי בעייה שיום ויום היא נהיית יותר רצינית. אני נער בן 16. החלטתי לאחר שלמדתי כמה שתפילה במניין חשובה, ללכת להתפלל בבית הכנסת במניין, מאשר בתפילת יחיד. אבל בזמן האחרון, אני לא מצליח לכוון בתפילה, גם ביחיד וגם בבית הכנסת. אם זה ביחיד, אז מפריעים לי כל כך המחשבות, ואם זה בבית הכנסת, השליח ציבור כל כך מהיר שאני לא מצליח לעקוב אחרי המילים. הוא מהיר עד כדי כך שחזרת הש"צ בשמונה עשרה הוא מתחיל שאני עוד באמצע, וזה גורם לי למהר, ואני לא מצליח לכוון. זה נורא קשה לי, אני יוצא בהרגשה רעה, שלא התפללתי בכלל. האם יש משהו שאפשר לעשות?
תשובה: עיקר הכוונה בתפילה היא להבין את מה שאומרים. ולכן העצה היא להתרכז במילים, מתוך סידור (ולא להתפלל בעל-פה). ואז בכמה קטעים להאריך בכוונה ואת שאר התפילה לומר בקצב דיבור רגיל, תוך היצמדות המחשבה לתוכן המילים. אומנם גם כוונה פשוטה זו קשה להתמיד בה כל התפילה, ואשרי מי שזוכה לכך. ואם לא הצלחת אין זה אומר שלא התפללת כראוי, אלא שעדיין יש לך לעבוד על עצמך ולהתקדם. ועוד הערה: לימוד של תכני התפילה ומשמעותה לפני התפילה מוסיף בכוונה בשעת התפילה. וחסידים ראשונים היו שוהים שעה לפני התפילה כדי לעיין בה ולהבין את משמעותה העמוקה כדי שמתוך כך תהיה תפילתם בכוונה כראוי. ומי שמבין את תכני התפילה וחושב עליהם בשעת התפילה, ולא קורא את התפילה קריאה חיצונית בלבד, מחשבתו דבקה בתפילה ובמשמעותה, וממילא המחשבות האחרות נדחקות ממנו והלאה.
שאלה: הבאת תינוק לבית כנסת: לעיתים מתעוררת בעיה כאשר אני רוצה להתפלל במניין וללכת לבית כנסת לתפילת מנחה ולא ניתן למצוא סידור לתינוק. אני עומד בפני שאלה מה עדיף להתפלל בבית ביחידות או ללכת לבית הכנסת ולהתפלל במניין כאשר אני משגיח בקנאות על כך שהתינוק לא יבכה ובכך יפריע למתפללים? יצויין שמדובר על מקרה חריג ולא על הכלל, שלפעמים אין ברירה וכמעט עובר זמן מנחה.
תשובה: עדיף להתפלל בבית ולא להביא תינוק לבית הכנסת שיש חשש שיפריע למתפללים.
שאלה: ברכת האורח לנשוי האוכל אצל הוריו: האם אדם נשוי (וכן מה הדין לגבי אשתו) שבא להתארח ולאכול בבית הוריו - צריך לומר בברכת המזון את ברכת האורח, כי אולי כבר אינו נחשב כסמוך על שולחן הוריו?
תשובה: כיון שהוא לא סמוך על שולחן הוריו, אפשר להגיד את ברכת האורח.
שאלה: מעשים שאין עליהם חרטה: מה קורה שאדם עושה מעשה רע בין אדם לחברו ואין על המעשה חרטה (משום שהאחר פגע בו פיזית או מילולית)?
תשובה: לא הבנתי משאלתך מדוע אין אפשרות של חרטה, אם כוונתך שזה שנפגע אינו מוכן לסלוח, הרי שאין אחריותך עליו. אתה צריך לבקש ממנו סליחה ומחילה בכנות גמורה, ולפצות אותו על הנזקים שנגרמו לו. ואם אין חברו מוכן לסלוח לו יבקש ממנו שוב סליחה בנוכחות שלושה אנשים, וכן גם בפעם השלישית. ויותר מזה אינו חייב. ואם כוונתך שלך קשה למחול הרי שגם על זה צריך לשוב בתשובה, וגם אם פגעו בך פיזית או מילולית, עדיין ניתן לסלוח ולוותר. לא תמיד זה קל. זה דורש מן האדם תעצומות נפש ועבודה גדולה על המידות שלו, אבל זה אפשרי. וככל שהאדם לומד יותר על ערכה של התשובה ועל מעלת המעביר על מידותיו, כך יקל לו יותר לסלוח לאחרים על מה שפגעו בו. ולכן העצה היא ללמוד בספרי המוסר על ערכה של תשובה, ובעיקר הספר מסילת ישרים, שיש בו הדרכה מפורטת כיצד לתקן את המידות, וכיצד להתגבר על הגאווה שאינה נותנת לאדם למחול לאחרים. לשנה טובה תיכתב.
שאלה: חדר כושר נפרד: האם מותר ללכת לחדר כושר בשעות המיועדות לנשים בלבד, אך המדריך במקום הוא גבר? (תפקידו לשמור ולהדריך)
תשובה: האיסור הוא על המדריך ולא על הנשים, לו אסור להימצא במקום כזה. לגבי האשה אם מותר לה ללכת בעצמה, לא נאמר שזה המצב האידיאלי.
שאלה: טיול במקום שייתכן ונפגוש בו מראות לא צנועים: האם מותר לטייל במקום שוודאי לי שמטייליים שם ציבור לא דתי וחלק מהנשים לובשות מכנסים קצרים וגופייה וייתכן שיהיו מתרחצות בנקודה או נקודות מסוימות בבגד ים?
תשובה: כשמתכננים טיול יש להימנע מלעבור באזורי רחצה בו רוחצות נשים.
שאלה: מיקום מזוזה בקרבת חדרי שירותים: משקופי חדרי השינה בביתי ניצבים בסמיכות מיידית למשקופי חדר השירותים וחדר האמבט (כולל אסלה). האם במקרה זה מותר להתקין המזוזות במשקופי חדרי השינה, למרות שקיים קשר עיין קרוב עם האסלות? חיפשתי בשולחן ערוך, אך לא מצאתי התיחסות למקרה כזה. אודה לך אם תואיל להנחות אותי בהתאם.
תשובה: זה שום דבר, היות וזה חולק רשות לעצמו אין שום בעיה.
שאלה: פיקוח נפש בבעלי חיים : האם לאדם העובד במוקד חירום לבעלי חיים מותר לעבוד בשבת (ולחלל שבת משום פיקוח נפש בבעלי חיים)?
תשובה: אסור.
שאלה: להתפלל בדרך לתפילה: אם מישהו לא הספיק להגיד קורבנות לפני התפילה מותר לו להגיד את זה בדרך לביה"כ ברחוב (ברגל) או שאסור?
תשובה: מותר, ובלבד שלא יאמר ליד פחי אשפה ומקומות מטונפים. הרב שמואל הולשטיין
שאלה: ספק נדר: א. אם אני תוהה (לא בטוח אם זה רק הדמיון שלי או שזה באמת קרה) שנדרתי נדר אך לא בדיוק זוכר את תוכנו המדויק, איך אפשר לעשות התרת נדרים, והאם אפשר בכלל? ב. אני לא בטוח ב 100 אם אמרתי את הנדר בלב מה שכמובן לא נחשב נדר (זה לא בנושא צדקה) או שאמרתי בפה מה שנחשב לנדר מה עלי לעשות? אני באמת מבקש אם תוכל לענות לי על השאלה למרות שהיא מסובכת כי אין לי ממש רב שאני יכול לפנות אליו בעניין הזה.
תשובה: תשתתף בהתרת נדרים שעושים בבית הכנסת ותכוון לאותו נדר שאולי נדרת.
שאלה: כדור "אספירין" חלבי: לאחר אירוע מוחי, אני נוטל מידי יום -אחרי האוכל- כדור אספירין לדילול הדם בשם "מיקרופירין", כהגנה מאירוע נוסף. על הקופסא רשום "כשר חלבי". האם עלי להמתין תמיד שש שעות לאחר ארוחה בשרית ע"מ לבלוע אותו?
תשובה: לא נראה לי שיש בזה טעם וזה תרופתי ולא צריך.
שאלה: "אתם עדי" בחופה: לאחר החתונה שלי נזכרתי שלא אמרתי בחופה לעדים: אתם עדי וליחד אותם כמו שנוהגים לעשות, האם זו בעיה?
תשובה: זה לא מעכב, זה רק לרווחא דמילתא (הידור).
שאלה: עבודה   רכישה בסניפי מקדונלדס הכשרים: סניפי המזון המהיר של מקדונלדס כבר מזמן הפכו לאנטי דתיים, בעיקר בגלל התבטאויות קשות של המנהלים שלהם נגד הציבור הדתי. כיום קיימים מספר סניפים כשרים שמתנהלים "לכאורה" כרשת אחרת, והם מצויינים כסניפי מקדונלדס הכשרים והם מסומנים בצבע כחול ולא באדום כמו בשאר הרשתות. האם אפשר לקנות מהם או לעבוד בהם מבחינה הלכתית? במידה וכן - האם זה באמת רצוי מלכתתחילה, והאם אין כאן חשש להכשלת הרבים?
תשובה: אם יש שם השגחה מסודרת המקום כשר, אך אינך מחויב לאכול שם אם משהו לא נראה לך.
שאלה: כוונה בקריאת שמע ואיסור לא תחונם: 1. מה הדין של הפירושים השונים של קריאת שמע, האם אפשר לבחור ולכוון רק עפ"י פרוש אחד, למשל רש"י, ולא על פי הכוונה שמובאת בשו"ע? 2. שני פועלים ערביים הובילו את חפצי, בתמורה לכך נתתי להם "טיפ". כדי: א. שידעו שאם יעבדו היטב אצל יהודים אחרים יקבלו תמורה נוספת. ב. חשש של נקמנות. ג. הם הובילו יותר דברים ממה שציפתי. האם אין בכך לא תחונם?
תשובה: 1. צריך לכוון מה שכתוב בשו"ע, כי זה פסק הלכה. 2. אם זה עבור עבודה וגם יש חשש שיתנקמו בזה אין בעיה.
שאלה: טלית לחזן בערבית: האם חזן מתעטף בטלית- בתפילת ערבית?
תשובה: לא. מאחר ולילה אינו זמן ציצית.
שאלה: אמירת הלל לספרדי: אני ספרדי. בראש חודש התפללתי במניין אשכנזי ואמרתי הלל (כמנהג בני המקום). ידוע שספרדים אינם נוהגים לומר הלל בראש חודש. האם נחשב הדבר חס וחלילה לברכה לבטלה או שיש לי על מה לסמוך?
תשובה: אם היית חזן באותו מנין אשכנזי, אז טוב עשית שאמרת הלל אך לכתחילה היה לך לא להיות שליח ציבור. ואם לא הייתה חזן, אז היה אסור לומר הלל אא"כ אתה נוהג כמנהג מרוקו או תוניס שאומרים הלל בר"ח.
שאלה: קורנפלקס מקמח אורז: מה מברכים על קורנפלקס העשוי מקמח אורז?
תשובה: שהכל. הרב שמואל הולשטיין
שאלה: נגיעה בשערות ועל ידי כרית: אני בן 17 ויש לי חברה ואנחנו שומרים נגיעה. רציתי לדעת, האם מותר לגעת בשער שלה? ורציתי לדעת גם, אם מותר לה להניח את הראש שלה על הכתף שלי כשכרית (או אפילו משהו עבה יותר) חוצצת בינינ ו(היא משעינה את הראש כדי לישון ולא דווקא מתוך חיבה-ברור שיש חיבה, אבל המטרה היא לישון)?
תשובה: כל הכבוד שאתם שומרים נגיעה. שני הדברים שהזכרת הם אסורים. ודאי שעוברים בכך על מה שנאמר שצריך להתרחק מן העריות.  כידוע שאישה לפני נישואין נחשבת כעריות.
שאלה: קדימויות בעליה לתורה בשבת: מה סדר הקדימויות לעליה לתורה (ישראל): נער בר מצוה שקורא בתורה ומשפחתו, חתן אורח ומשפחתו, בעל יארצהייט על אביו במהלך השבוע הבא?
תשובה: הביאור הלכה (בסימן קלו) מביא את סדר הקדימיות של העליה לתורה. על פי זה, נער בר מצווה קודם ואחר כך החתן בשבת שבע ברכות (בשבת שלפני החתונה החתן קודם לבר המצווה) ולבסוף היארצייט. לשאר בני המשפחה אין חיוב לעלות ולכן יש להגיע להסכמה ביניהם.
שאלה: רצועות תפילין ש"התקמטו" : האם תפילין שעל רצועתיהן יש מין קימוטים כאלה כשרים? (הקימוטים באו כתוצאה כנראה ממתיחה של רצועות התפילין)
תשובה: סדקים בצבע של הרצועות יש לצבוע בצבע שחור ולומר לפני הצביעה "לשם קדושת תפילין" (וכל זה רק על ידי גדול, מגיל 13 ומעלה). אם יש קימוטים יש להראות לרב כדי שיאמר לך מה לעשות. הרב שלמה בן יעקב פוירשטיין
שאלה: ערלה ונטע רבעי בפסיפלורה: האם הפסיפלורה היא עץ או פרי אדמה, עיקר השאלה הוא לעניין המתנת שנות ערלה ודיני נטע רבעי, האם יש להחמיר בשניהם, והאם החומרה היא מעיקר הדין או רק חשש, (אם זה רק חשש אז לכאורה בברכת פדיון נטע רבעי יש להקל ולא לברך). וכן גם לדיני ברכות מה בדיוק מברכים על הפרי?
תשובה: הפסיפלורה היא ספק עץ ספק ירק, ולכן לעניין ערלה דאורייתא אנו מורים להחמיר, למרות שיש רבנים גדולים, ובייחוד מעדות המזרח שנוקטים שדינה כירק. אולם לנו נראה שהרי זה ספק ואין להקל, ולכן לעניין נטע רבעי יצטרכו להחמיר לחלל ולהפריש תרומות ומעשרות. ברכתו בורא פרי אדמה, מכיוון שאנו מכריעים שהאומר "אדמה" יצא ידי חובה. בברכת התורה והארץ הרב יהודה הלוי עמיחי
שאלה: לצלות כבד בגריל חשמלי: האם מותר לצלות כבד בגריל חשמלי המיועד רק לכך?
תשובה: כן, רק לשים כלי למטה לקלוט את הדם.
שאלה: השבת אבידה כסף מקופל באופן מיוחד: לפני חודש וחצי מצאתי שטר כסף מקופל לריבוע קטן שבתוכו עוד 2 מטבעות היה ברור לי שזה סימן שבעליו ורק בעליו יכול להכיר אז שמתי בתחנה בה מצאתי 2 מודעות אבל אף אחד לא התקשר. מה לעשות בכסף, האם לתת אותו לצדקה או לשמור אותו מקופל איכשהו, ואם כן עד מתי אני אמור לשמור אותו?
תשובה: א. אכן נראה שמצאת מעות עם סימן ונתחייבת במצוות השבת אבידה ויש להכריז במקום שיתן את מירב הסיכויים למצוא את המאבד ולהשיב את האבידה (כדאי להתייעץ עם הרב המקומי היכן להכריז מכיוון שכל מקום יש לו את הייחודיות שלו בנושא). ב. לאחר ההכרזה אם לא נמצא בעל האבידה אתה יכול לרשום את הסכום וסימניו, להניח את הפתק במקום שמור ולהשתמש בכסף (אם אינו מטבע או שטר ייחודיים) עד שיבא המאבד וייתן את סימני האבידה. (חושן משפט סימן רס"ז סעיף כ"א) הרב יהודה אודסר
שאלה: אבלות על "אב ביולוגי": ילדה שאביה התעלל באמא וזנח אותה ואת אמא לאחר לידתה ובמשך שנים התעלל בה ריגשית ולא היה שותף כלל בחייה (כספית ומשפטית), האם חייבת בדני אבלות לגביו? (לפי הרמב"ם אב הוא זה שגידל ולא זה שילד).
תשובה: אבילות על אדם זה לא שייך כלל ליחס שהיה בינו לבין אשתו, אלא אם כן הוא נכנס לכלל של "הפורשים מדרכי ציבור לא מתאבלים עליהם" אבל כל עוד זה לא נכנס לקטגוריה הזאת גם אם הוא באופן אישי לא התייחס יפה לאשתו, חייב להתאבל עליו. ישנה את דעת הרשב"ם שאם איש ואשה היו על סף גירושים והאשה נפטרה, אזי הבעל לא יורש את אשתו אבל בשאר קרבות אפילו אם יש ריב בניהם או משהו כזה זה לא משנה לענין זה, כמו כן אצלנו גם אם היה ריב מסויים זה לא פוטר את הבן או הבת מלהתאבל על אביו.
שאלה: כשרות מזוזות מסופקות: קיבלתי 3 מזוזות מיהודי (מסורתי?) שאינני מכיר. האם ניתן להכשירם לאחר הגהה ע"י מגיה מוסמך או שחוששים שמא נכתבו ע"י אישה, קטן, גוי או פסול? אודה אם אפשר לפרט מקור.
תשובה: יש לחשוש, כל אחד יכול לכתוב מזוזות היום יש היום ערבים שכותבים מזוזות.
שאלה: קריאת מגילה במדרשה ע"י אישה: ראיתי את תשובת הרב לגבי קריאת מגילה לנשים, כפרישה מן הציבור. האם הדבר נכון גם לגבי קריאת מגילה במדרשה כאשר המטרה היא לחגוג פורים ספציפית באוירת המדרשה?
תשובה: השאלה איך מתפרש הדבר ע"י אחרים.
שאלה: חתונה בחנוכה: א. האם מותר להתחתן בחנוכה? ב. אם כן, האם אין בכך ערבוב שמחה בשמחה? ג. חיפשתי בשו"ע ולא מצאתי התיחסות, היכן אוכל למצוא?
תשובה: לא שייך בכלל, רק בחול המועד יש דין שאין מערבבים שמחה בשמחה. הרי גם בפורים כתוב בשו"ע שמותר להתחתן, למרות שלא ראיתי אחד שהתחתן בפורים, אבל מעיקר הדין מותר להתחתן בפורים. ואתה יכול ללמוד על חנוכה מפורים כי לפורים יש מעמד יותר גדול כי יש לו גיבוי מדברי נבואה בלשון הלכה זה נקרא דברי קבלה, ויש שיטות שאומרות שבספקא בפורים הולכים לחומרא בגלל זה, ועל חנוכה לא אומרים דבר כזה. ואם בפורים מותר פשוט שגם בחנוכה.
שאלה: טלקניזס ביהדות: האם טלקניזס הוא אמיתי (טלקניזס זה אפשרות להזיז דברים בעזרת המחשבה), האם ה ברא בנו כוח של הזזת חפצים בכוח המחשבה בלבד?
תשובה: לא שמעתי או ראיתי שמישהו יכול להזיז דברים בכוח המחשבה. מכל מקום התורה אינה ספר מדע שבא ללמד אותנו מהם יכולותיו הפיזיות של האדם, אלא מהן יכולותיו הרוחניות. והעיקר הוא שהאדם יכול להזיז את עצמו ולעלות מעלה מעלה בזכות כוח המחשבה שלו. ולכן חשוב ללמוד הרבה למלאות את כוח המחשבה של האדם בהרבה שאיפות לעלות ולהתקדם המידות טובות ויראת ה'.
שאלה: ניקוי בסקוטש במקום נעיצה בקרקע: בתשובה לשאלה בנושא "ניקוי בסקוטש במקום נעיצה בקרקע" ענה הרה"ג דב ליאור כי רצוי לנקות את הכלי במים חמים.שמעתי שעור בו נאמר כי שמוש במים חמים דוקא עלול להחמיר את המצב כי המים החמים גורמים להבלעת האיסור עמוק יותר בכלי. מתי עדיף להשתמש במים חמים ומתי לא?
תשובה: מים חמים שמבליעים את האיסור זה מים רותחים ולא חום שאפשר לשטוף עם היד.
שאלה: מס הכנסה בעבודה פרטית: אני סטודנטית המעוניינת לעבוד בעבודות פרטיות כמו שיעורים פרטיים וכד. לפי מה שהבנתי, החוק דורש פתיחת תיק במע"מ לכל מי שמעוניין לתת שירות כעוסק פרטי, גם אם אינו צפוי להגיע לתקרת המס. האם מבחינה הלכתית יש צורך לפתוח תיק, למרות שברור לי מעל לכל ספק שלא אגיע לתקרת המס? האם יש צורך לעשות זאת ולו מתוך קידוש שם שמיים? בנוסף,ככל הנראה, בפתיחת תיק יש צורך לשלם, כך שאם איני פותחת תיק אני למעשה חוסכת לעצמי את הת אך מונעת את הת מהמדינה. האם יש בכך משום גזל?
תשובה: מכיוון שדינא דמלכותא דינא, חוק המדינה הוא הקובע בעניין כזה, ולכן לכאורה עלייך לפתוח תיק. אולם הכלל הוא שאם ישנו חוק שמנהג הציבור שלא לקיימו, ורואים שהמלכות (דהיינו רשויות החוק של המדינה, במקרה שלנו) אינם אוכפים אותו ברצינות והדבר פרוץ, על דבר מעין זה לא חל הדין של דינא דמלכותא דינא. לכן, יש לבדוק האם החוק של פתיחת תיק במס הכנסה להכנסות נמוכות שלא מגיעות לתקרת המס אכן עומד בקריטריונים שהצגנו, ולהסיק לפי זה. בברכת שנה טובה, כתיבה וחתימה טובה, הרב ניר אביב.
שאלה: חינוך להתנהגות נאותה: יש לי שאלה בנוגע לחינוך. מתי צריך להתחיל לחנך את הילד להתנהגות נאותה בציבור, כמו למשל לא לשים אצבע בפה. בשבת ראיתי בבית הכנסת אמא ש"העירה" זאת לבתה בת ה-4 חודשים, האם זה גיל מוקדם? הרי לשים אצבע בפה בגיל הזה זה טבעי לילד.
תשובה: בגיל צעיר זהו חינוך להרגלים. בגיל 4 חודשים לא צריך למנוע מהתינוק שום צורך ואין ענין להרגילו. בשלב זה העיקר הוא לתת תשומת לב לחבק לנשק ולתת לו גם מנוחה. לא להתרגש מכל בכי אולם לא להזניח. בגיל שרואים שהילד מתחיל להבין כן ולא יש מקום להקניית הרגלים.
שאלה: אבוקדו שהשריש בשמיטה: אני מכיר מישהו שבתחילת שנה הכניס גרעין של אבוקדו לתוך צנצנת עם מים. הגרעין הצמיח כבר שורשים. האם בתחילת שנה מותר יהיה להכניס את השטיל לאדמה או שאסור בכלל להשתמש בו?
תשובה: אם הכל נעשה בבית, אפשר לשתול אחר שביעית. בברכת התורה והארץ הרב יהודה הלוי עמיחי
שאלה: השבת אבידת הגוי: ראיתי במספר שאלות שאבידת הגוי אין איסור להחזירה. האם יש חיוב להחזיר לגוי את אבידתו או שזה רק מצד מידת חסידות, ואם יש חיוב אז מה המאמצים שאני צריך לעשות כדי להחזיר?
תשובה: התורה לא חייבה אותנו להחזיר אבידת גוי, אבל אם האדם יחזיר ויצא מזה פרסום ויהיה בזה כבוד ה' וקידוש ה', אז כתוב בגמרא שיש בזה ענין להחזיר.
שאלה: קידוש והנאה על ידי מחלל שבת: ביום שישי האחרון היה לי ויכוח עם דודי, אני טוען שמשום שהוא מחלל שבת בפהרסיא והוא מעשן בשבת כדאי שאני אקדש ולא הוא, משום שלדעתי הוא לא יוציא את שאר הסועדים ידי חובה משום שהם לא בקיאים בהלכות ואינם יודעים שצריכים לחזור אחריו כדי לצאת ידי חובה לידי כל הדעות, יש לציין שלפעמים יוצא שאנו מקדשים על יין שאינו מפוסטר ואז נוצרת בעיה. א. האם דודי צריך לקדש או אני? (הוא מבוגר ממני בהרבה והוא מקבל בהבנה יחסית את כך שאני חולק עליו שהוא לא יקדש, הדבר לא יוצר מריבות) ב. והאם אבי שהוא גם כן מחלל שבת בפהרסיא עדיף שיקדש או אני? (אבי מקבל ביותר הבנה בכך שאני אקדש) ג. ומה אוכל לעשות בעניין שמשפחתי מדליקה אור בשבת הרי זה בכל הבית ולא אוכל להסתתר מפני האור? (יש לציין שביקשתי מהם לא להדליק אבל הדבר "מוגזם" בעינהם)
תשובה: אם אין הדבר מביא למריבות וסכסוכים משפחתיים כפי שכתבת אז ברור שעדיף שאתה תקדש ולא אביך או דודך שמחללים שבת. ולגבי האור, אם מדובר בחדר שהיה האור דולק בו מע"ש והם כיבו והדליקו מותר לך להשתמש באור הזה ואם מדובר בחדר שהיה חשוך והם הדליקו בו את האור מותר לך להשתמש באור הזה רק בדברים שיכלת לעשות גם בלי אור אבל למשל לקרוא וכדו' אסור.
שאלה: דחוף!! ספק קדושין?: אדם שהציע נשואין לבחורה, וההצעה היתה באמצעות נתינת מטפחת ראש כ"מתנה שרומזת לכוונתו". לאחר הנתינה אמר במפורש שהוא לא מקנה לה את המטפחת כדי שלא תהיה בעיה של קדושין. ואכן לא התכוון להקנות לה את המטפחת בשום שלב, עד לאחר החתונה. האם יש בעיה של ספק קדושין?
תשובה: אין בזה כל חשש שהרי לא התכוון לקדש אותה בזה, וכ"ש שאמר לה במפורש שאינו מתכוון לקדש אותה.
שאלה: תהלים לתינוק: ראינו רבים מהציבור המניחים ספר תהלים (או ספר קודש אחר כגון רזיאל המלאך) למראשותיו של תינוק בעריסה עגלה וכיו"ב. האם יש מעלה בכך? האם אין הדבר פסול משום מה שכתב הרמב"ם, ספר המדע, הלכות עבודה זרה, פרק י"א, הלכה י"ב: "הלוחש על המכה וקורא פסוק מן התורה, וכן הקורא על התינוק שלא יבעת, והמניח ספר תורה או תפילין על הקטן בשביל שיישן, לא די להם שהם בכלל מנחשים וחוברים אלא שהן בכלל הכופרים בתורה, שהן עושין דברי תורה רפואת גוף ואינן אלא רפואת נפשות, שנאמר: ויהיו חיים לנפשך."
תשובה: אבקשך לעיין בשו"ת מלמד להועיל חלק יו"ד (סי' ס"ג) שכתב שכיון שכבר נהגו העם לשים קמעות וכדו' ליולדת, אין למחות ביד הנוהגים לעשות כן.
שאלה: תפילה על זיווג לאינה שומרת מצוות: הנני בעל תשובה נשוי ( כפולה לבורא עולם) ולי אחות רווקה (בת 30) שאינה שומרת תורה ומצוות. מה ניתן לעשות על מנת לעזור במציאת זיווגה מלבד תפילה, האם ראוי להציע לה שידוך חילוני או יש מניעה הלכתית בכך? האם יש להתפלל רק על שתחזור בתשובה או אפשר גם להתפלל שימצא אותה זיווגה?
תשובה: קודם כל אתה יכול להתפלל עליה שתחזור בתשובה, זה יותר חשוב, ואחר כך תמצא זווג. לגבי שידוך של אדם שהוא לא שומר תורה ומצוות, אם אתה יודע שהם יקפידו על הלכות טהרת המשפחה אז מותר.
שאלה: לשמוע לאב או לרב?: במקרה ששאלתי את אותה שאלה גם רב וגם את אבי, מה עלי לעשות, לשמוע לרב או לאבי?
תשובה: אם רבך יותר גדול בתורה לשמוע אליו ואין בזה חוסר כבוד לאבא ואם אביך יותר גדול בתורה שמע אליו.
שאלה: איסור טומן: למדתי הלכות שבת ונתקלתי במושג "מוסיף הבל". אשמח אם הרב יסביר לי את משמעותו.
תשובה: מותר להטמין סיר עם אוכל כדי לשמור על חומו אבל אסור להטמין בדבר שמוסיף על חומו הראשוני. אם מכסים סיר היטב בשמיכות, שאין להם חום עצמי אלא חמים בגלל הסיר, הרי שהחום שהיה בסיר נשמר לאורך זמן ארוך יותר מאשר אילו לא היה מכוסה. אבל לכסות סיר ברמץ (אפר של שרפה), שיש לאפר חום עצמי ללא קשר לחום הסיר, הרי שהוא גורם לסיר להיות יותר חם מאשר אילו הטמינו אותו בשמיכות וכד' והדבר אסור. לכן גם אסור להטמין בשמיכות על גבי הפלטה שבהטמנה זו נוסף חום לסיר ולא נשמר החום הקיים.
שאלה: לעבור לפני התיבה באמצע קריאת שמע: התחלתי להתפלל ק"ש של ערבית ביחידות. כאשר אני באמצע ק"ש התאסף מנין ונתבקשתי לעבור לפני התיבה, האם מותר לי להפסיק בקריאת שמע בשביל להיות שליח ציבור, האם יש הבדל כאשר אבי או אדם גדול אחר מבקש ממני להיות שליח ציבור?
תשובה: באמצע פרשה של קריאת שמע לא יפסיק, קודם כל תסיים את הפרשה שאתה נמצא בה. וכבר בתלמוד נזכר שמותר להפסיק בין הפרשיות מפני הכבוד. אם רוצים שתעלה חזן אתה יכול להגיד ברכו וקדיש אבל תמשיך ממקום שעצרת, כי בימינו לא צריכים להוציא את הציבור ידי חובתן כיון שכל אחד אומר בעצמו את הברכות והפרשיות.
שאלה: מעשר כספים מעבודה בחופש: א. אני עובד בחופש, האם זה חובה להפריש מעשרות מהכסף שאני מרויח? ב. אם התחלתי להפריש מעשרות, האם אני חייב להפריש עכשיו כל פעם מתי שאני עובד ומרויח כסף? ג. האם אני יכול להשתמש מכספי מעשר לדוגמא: לצורך קניית פיטום הקטורת על קלף, לצורך קניית אתרוג או לצורך קניית ספרי קודש?
תשובה: א. צריך להפריש מכל כסף שאתה מרוויח. ב. באופן עקרוני כן אלא אם כן יהיה מצב בו תהיה דחוק מבחינה כלכלית (שהכספים שאתה מרוויח לא מספיקים להוצאות השותפות שאינן מותרות) ואז אל תפריש עד שירווח לך. הרב בנימין במברגר ג. מתוך תשובות שניתנו באתר לשאלות דומות: אין להשתמש בכספי מעשר לצורך מצוה שאדם חייב לקיימה מכספו. לפיכך אין לקנות אתרוג מכספי מעשר. אם יש אתרוג מהודר שמחירו יותר משליש מאתרוג רגיל מותר לנכות את היתרה מעל השליש מכספי מעשר. מיהו עדיף להשתמש בכספים אלו לצרכי עניים, ועניים הלומדים תורה מעל כולם. תמיכה בישיבות וכוללים עדיפה אפוא. קניית ספרי קודש מותרת רק בתנאי שמשתמשים בספרים זמן מוגבל ואח"כ תורמים אותם לישיבה. הרה"ג יעקב אריאל
שאלה: הפרשת חלה ללא ברכה: אני מעוניינת לקיים מצוות הפרשת חלה,הרבנית שלימדה אותנו על הפרשת חלה ציינה כי ניתן לעשות הפרשת חלה ב- 2 קילו קמח, וכי לא ניתן לאפות דבר מלבד חלות. היות ויוצא כי אין לי מה לעשות לאחר מכן עם כמות גדולה של חלות, ברצוני לשאול: 1. האם הפרשת חלה ללא ברכה (1200 גרם בשיעור), היא כמו הפרשת חלה עם ברכה, מבחינת המצווה? 2. האם ניתן לעשות הפרשה גם בפחות מאשר 1200 גרם? 3. האם ניתן לעשות עוגות מן הבצק של הפרשת החלה?
תשובה: 1. בין 1200 גרם ל1660 גרם יש ספק אם יש מצווה להפריש חלה, ולכן בין השיעורים הללו יש להפריש ללא ברכה. אם כן, יש הבדל, משום שבשיעור 1660 ומעלה מקיימים בודאי את המצווה ואילו בין 1200 ל1660 ספק אם מקיימים אותה. 2. בפחות מ1200 גרם בודאי אין מצווה ולכן אין להפריש. 3. ניתן לעשות גם עוגות מן הבצק שממנו רוצים להפריש חלה אבל לא מהפרשת החלה עצמה. הרב יאיר וסרטיל
שאלה: לבוש תימני מסורתי: רציתי לדעת בקשר למלבוש התימני המסורתי שנקרא "גמיס" או כל שמלה אחרת, האם אין עבירה על "בחוקות הגויים" או אולי "לא ילבש גבר שמלת וכו' "
תשובה: ה"גמיס" של יהודי תימן אינו כמו של הגויים ולכן מותר ללבשו. כמו כן, רבים נהגו ללבוש "גמיס" ברחבי העולם המזרחי, יהודים וגויים, ואין לבוש זה יחודי לגויים ובודאי לא לענייניהם הדתיים. הרב רצון ערוסי
שאלה: תפילה לבריאותו של גוי: יש לי קולגה גוי, לשעבר בחיל האויר האמריקאי, שאשתו חולה בסרטן. האם ליהודי ניתן להתפלל לבריאותה? האם נחוץ שם ההורים לכך? והאם ניתן לעשות זאת בבית כנסת?
תשובה: אם היא לא עובדת עבודה זרה וכשרה אז מותר אבל אם היא עובדת עבודה זרה אסור.
שאלה: החזרת כסף על חפץ שנשבר: שברתי בטעות חפץ בבית הכנסת שאני מתבייש להגיד לגבאים או לרב שם את מה שקרה. האם אני יכול לשאר פחות או יותר את הסכום של החפץ (20-30 ש"ח אני חושב) ולשים את הסכום בקופת צדקה של בית הכנסת בלי להגיד להם ששברתי?
תשובה: במקרה שלך מותר להשיב לקופת הצדקה, אך עליך לשים לב שאינך שם פחות מדי (אחרת לא השבת את הנזק שגרמת), וכן לשים לב שאחזקת בית הכנסת אכן מתבצעת מקופה זו. (לעתים יש מס' קופות - קופה אחת לשיעורי תורה, וקופה אחרת לבדק הבית.), ולכן עדיף שתתן את הכסף כתרומה לגבאים. אומנם הדבר הטוב ביותר הוא שתאמר להם מה קרה, הרי אין כאן כוונת זדון, ולכל אדם קורים דברים מעין אלה, וראוי לאדם שיעמוד מאחרי מעשיו. (כך גם תוודא מה ערכו המדויק של הנזק) שתזכה ולכתיבה וחתימה טובה יחד עם כל עם ישראל, הרב ישראל גנץ.
שאלה: התמודדות עם יצר הרע: אני בחור דתי שמשתדל לשמור ולהקפיד על כל המצוות. יש לי רק בעיה אחת, יש לי יצר הרע גדול לנושא של עריות (נשים), ולמרות שקראתי על כך הרבה חומר, והרבה ספרי מוסר, ועשיתי תשובה על כך הרבה מאוד פעמים, אני לא מצליח להשתחרר מזה, ואכן אני יודע שאם אני ירצה באמת אז אני לא יחטא. אך הבעיה היא שברצון הכללי אני רוצה לעשות את רצון ה והמצוות, אך בעבירה הזאת ספציפית אני רוצה לחטוא, וזה סותר וזה קשה (אני לא מחפש תשובה של "עידוד"-תתגבר ותתמודד עם היצר ודברים כאלו) אני פשוט רוצה לדעת האם זה יעבור מתישהו, כאילו ככל שאני ילך ויוסיף תורה אז התאווה תקטן או להפך היא תגדל (כל הגדול מחברו יצרו גדול ממנו).
תשובה: כלל גדול לימדונו חכמנו בעניין יצר הרע בכלל, ויצר עריות בפרט: "משביעו רעב, מרעיבו שבע". וכוונת הדברים שככל שהאדם עסוק ביצר הזה יותר ומנסה להשביעו, כלומר, למלאת את רצונו של היצר, כך תאוותו גדלה והיצר רוצה עוד ועוד, כוחו של היצר הולך ומתחזק ויכולת העמידה של האדם הולכת ופוחתת עד שהיצר שולט בו. אולם אם מרעיבו, כלומר, מתעלם ממנו, ומנסה לשלוט בו, ולא לתת ליצר להכתיב לו כיצד לחיות ומה לעשות, ומקבל על עצמו לשלוט בו ולכונו הרי שתביעות היצר מן האדם הולכות ופוחתות. ועומק העניין, לא מדובר רק על המנעות מן החטא אלא על עזיבת היצר והקטנת חשיבותו בעיני האדם. ככל שהיצר תופס מקום גדול יותר בתודעת האדם כך הוא שולט באדם יותר. ודווקא בשעה שהאדם מוותר על העיסוק ביצר, ודוחה את המחשבות עליו, ובמקום לחשוב על היצר ועל מה שמגרה הוא ממלא את עצמו המחשבות על דברים אחרים, חיוביים - הרי שהצורך שלו להתמודד עם היצר הוכלת ופוחתת - עד שהוא מנצחו לגמרי. ולכן השאלה האם היצר יעבור פעם, תלויה בך. אם תמשיך לעסוק בו, לחשוב עליו, להקדיש לו זמן ומחשבה ובתודעתך הוא יהווה חלק חשוב מעולם המחשבה שלך, הוא יתמיד. אבל תצליח לחנך את עצמך כי היצר הוא דבר שאינו ממלא את כל חיי האדם, ובמקום לחשוב עליו ולעסוק בו תעסוק בדברים אחרים בחול, ויותר מכך בקודש, כוחו של היצר ותוקפנותו תלך ותפחת. אכן לימוד תורה מסייע להתמודדות עם היצר כאשר בצירוף ללימוד מחליט האדם להפסיק לעסוק ביצר ולבטל את חשיבותו בעיניו. אולם אם אדם ילמד תורה, ובמקביל ימשיך לעסוק ביצירים כל הזמן במחשבתו, לא יועיל הלימוד והיצר ילך ויגבר. והעצה היא: לשקוע בתורה ובניין חיובי, ולדחות כמה אפשר את המחשבות על היצר הרע. ובע"ה תצליח. לשנה טובה תכתב. ככל שחשיבות הדבר תקטן בעיניך - התאווה תלך ותקטן - ואתה תשלוט בה.